Up-73/96
Natisni
Opravilna št.:
Up-73/96
Datum odločitve:
21. 1. 2000
Objavljeno:
OdlUS IX, 128
ECLI:
ECLI:SI:USRS:2000:Up.73.96
Akt:
Ustavna pritožba A. A. zoper sklep Okrožnega sodišča v Novi Gorici št. Ks 19/96 z dne 23. 2. 1996 v zvezi s sklepom istega sodišča št. Kpr 13/96 z dne 19. 2. 1996 in zoper sklep istega sodišča št. Kpd 8/96 z dne 16. 2. 1996
Izrek:
Ustavna pritožba A. A. zoper sklep Okrožnega sodišča v Novi Gorici v zvezi s sklepom istega sodišča in zoper sklep istega sodišča se zavrže.
Evidenčni stavek:
Ustavno sodišče je v postopku odločanja o ustavni pritožbi zavrglo ustavno pritožbo, ker pritožnik v določenem roku ni odgovoril, ali ima še interes za odločanje o ustavni pritožbi.
Geslo:
Pripor, odreditev.
Pravovarstveni interes v postopku o ustavni pritožbi.
Ustavna pritožba, nepopolna vloga.
Pravna podlaga:
Zakon o Ustavnem sodišču (ZUstS), 4. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
19. 3. 1996
Vrsta odločitve:
sklep
Vrsta rešitve:
zavrženje
Dokument:
US19855
Dokument v PDF obliki:
Up-73-96.pdf
116 KB
Prenesite datoteko
Up-73/96
21. 1. 2000
S K L E P
Ustavno sodišče je v postopku odločanja o ustavni pritožbi A. A. iz Ž. Z., ki ga zastopa B. B., odvetnik v V. U. na seji dne 21. januarja 2000
s k l e n i l o :
Ustavna pritožba A. A. zoper sklep Okrožnega sodišča v Novi Gorici št. Ks 19/96 z dne 23. 2. 1996 v zvezi s sklepom istega sodišča št. Kpr 13/96 z dne 19. 2. 1996 in zoper sklep istega sodišča št. Kpd 8/96 z dne 16. 2. 1996 se zavrže.
O b r a z l o ž i t e v
1. Pritožnik z ustavno pritožbo izpodbija sklep sodišča o odreditvi pripora, sklep, s katerim je bila kot prepozna zavržena pritožba njegovega zagovornika zoper sklep o odreditvi pripora in sklep, s katerim je bila zavrnjena pritožba zoper to odločitev sodišča. Zatrjuje, da sta mu bili z izpodbijanimi odločitvami kršeni pravica do osebne svobode iz 19. člena Ustave in pravica do pravnega sredstva iz 25. člena Ustave. Ne strinja se s stališčem sodišča, da začne teči rok za vložitev pritožbe zoper sklep o odreditvi pripora tudi za zagovornika od vročitve sklepa priprtemu.
2. Sodišče je svojo odločitev o zavrženju zagovornikove pritožbe zoper sklep o odreditvi pripora utemeljilo na določbi četrtega odstavka 202. člena Zakona o kazenskem postopku (Uradni list RS, št. 63/94 - v nadaljevanju: ZKP), ki določa, da se sme zoper sklep o priporu priprti pritožiti v štiriindvajsetih urah od ure, ko mu je bil sklep izročen. Zavzelo je stališče, da začne teči ta rok tudi za zagovornika od vročitve sklep priprtemu in da se v tem primeru ne uporablja določba četrtega odstavka 120. člena ZKP, po kateri začne teči pritožbeni rok od zadnje vročitve.
3. Senat Ustavnega sodišča je s sklepom z dne 1. 10. 1998 ustavno pritožbo sprejel v obravnavo.
4. Okrožno sodišče v Novi Gorici je na ustavno pritožbo odgovorilo, da se je sodna praksa glede vprašanja, ki ga odpira ustavna pritožba, spremenila tako, da se šteje tudi rok za pritožbo zoper sklep o priporu od zadnje vročitve. Navedlo je tudi, da je bil kazenski postopek zoper pritožnika pravnomočno končan, pripor pa odpravljen že pred pravnomočnostjo sodbe.
5. Ker je bil pripor zoper pritožnika že odpravljen, ga je Ustavno sodišče pozvalo, naj sporoči, ali ima še interes za odločitev o ustavni pritožbi. Opozorilo ga je tudi, da lahko ustavno pritožbo zavrže, če v določenem roku ne bo odgovoril.
Pritožnik v roku, ki mu je bil določen, ni odgovoril. Ustavno sodišče je zato ustavno pritožbo zavrglo.
6. Ustavno sodišče je ta sklep sprejelo na podlagi četrte alinee prvega odstavka 55. člena Zakona o Ustavnem sodišču (Uradni list RS, št. 15/94 - ZUstS) v sestavi: predsednik Franc Testen ter sodnice in sodniki dr. Zvonko Fišer, dr. Miroslava Geč-Korošec, Lojze Janko, Milojka Modrijan, dr. Mirjam Škrk in dr. Lojze Ude. Sklep je sprejelo soglasno.
P r e d s e d n i k
Franc Testen